钦定古今图书集成/明伦汇编/氏族典/第127卷 > 陈璧
## 钦定古今图书集成/明伦汇编/氏族典/第127卷 > 陈璧

按《万姓统谱》：璧字天瑞，少孤力学，备历艰劬。举正德
丁丑进士，出知滁州。武宗南巡，邻郡征发驿骚，璧独
不为敛率，民甚德之。升刑部员外郎，尽心庶狱。时钱
宁婿左府都督齐佐以奸党乱政，魏彬弟锦衣千户
魏英以内乱，俱坐死。而巨珰力欲出之，璧直前争曰：
“佐陷人死无算，英奸子妇，此而可纵，孰不可纵？”二人
竟不得出。转江西佥事。奖廉黜墨，风纪肃然。先是，布
政梁宸坐附逆濠，御史巡按者承当道意，欲宽宸。璧
曰：“宸一省长吏，乃为逆濠署为檄，遍移各藩，罪有浮此者，无将之戒，公宁不闻也。”宸不果释。璧外和内刚，
与人寡合。自释褐为五品，凡二十馀年，不增一级。既
归，田不满百亩，生事仅给，未尝少有干请。至畜牧稼
艺之事。皆身亲为之。清修之节。人以为难云。